Prifysgol Bangor

**COFNODION Y CYNGOR**

Mewn cyfarfod o’r Cyngor a gynhaliwyd yn y Brifysgol ddydd Gwener, 11 Rhagfyr 2015.

**Presennol** :

Y Gwir Anrhydeddus Arglwydd Dafydd Elis-Thomas AC (Cadeirydd), Dr Gillian Davies, Sir Peter Davis, Miss Fflur Elin, Yr Athro John Hughes, Yr Athro Jerry Hunter, Mr Ifan James, Mr Alun Ffred Jones, Mr Geraint Jones, Dr Griff Jones, Dr Karen Jones, Mrs Alison Lea-Wilson, Ms. Ellen Parry Williams, Dr Alwyn Roberts, Yr Athro David Shepherd, Yr Athro Paul Spencer, Yr Athro Carol Tully, Yr Athro Oliver Turnbull, Mr David Williams, Ysgrifennydd y Brifysgol, Cyfarwyddwr Adnoddau Dynol, Cyfarwyddwr Cyllid a Chyfarwyddwr Ystadau.

**Ymddiheuriadau** :

Mrs Stephanie Barbaresi, Dr Peter Higson, Dr Lorrie Murphy, Yr Athro Richard Parry-Jones, Dr Olwen Williams.

**CROESO**

Fe wnaeth y Cadeirydd groesawu'r Athro Jo Rycroft-Malone, a fydd yn dechrau fel Dirprwy Is-ganghellor (Ymchwil ac Effaith) yn Ionawr, i'w chyfarfod cyntaf o'r Cyngor a'r Athro Andrew Edwards, sy'n dychwelyd i'r Cyngor fel cynrychiolydd y Senedd.

**MARWOLAETHAU**

Cyfeiriodd y Cadeirydd at farwolaethau’r canlynol yn ddiweddar:

 Dr Stephen Colclough, aelod staff yn yr Ysgol Llenyddiaeth Saesneg

 Mr Gwynfor ab Ifor, cyn-aelod staff

 Yr Athro Leo Sachs, Cymrawd er Anrhydedd

a safodd yr aelodau er cof amdanynt.

**LLONGYFARCHIADAU**

Llongyfarchodd y Cadeirydd y canlynol, y dyfarnwyd **Cadeiriau Personol** iddynt:

Andrew Edwards, Deon, Coleg y Celfyddydau a’r Dyniaethau

Jonathan Roberts, Cyfrifiadureg

Stuart Jenkins, Gwyddorau’r Eigion

Louise Hassan, Ysgol Busnes Bangor

Tony Dobbins, Ysgol Busnes Bangor

Dean Williams, Ysgol Gwyddorau Meddygol

**Ar dderbyn Darllenyddiaethau:**

Michaela Swales, Seicoleg

**Ar dderbyn Cadair er Anrhydedd:**

Dr Linda Clare

Ms Angela Hopkins

Hefyd llongyfarchodd y Cadeirydd y canlynol:

David Williams ar dderbyn gwobr Cydnabyddiaeth Arbennig yng Ngwobrau'r Daily Post am ei wasanaeth i fyd busnes.

Yng Ngwobrau Nyrs y Flwyddyn 2015 y Coleg Nyrsio Brenhinol yng Nghymru:

* Dyfarnwyd y teitl 'Myfyriwr Nyrsio'r Flwyddyn' i Steffan Roberts i gydnabod ei ymroddiad a'i gyfraniad i ansawdd a diogelwch cleifion.
* Enillodd Dr Malcolm Godwin y wobr am 'Addysgwr Nyrsio'r Flwyddyn'.
* Daeth Yr Athro Christopher Burton, Pennaeth yr Ysgol, yn ail yn y categori Ymchwilydd Nyrsio.

Mae Dr Sophie Williams, darlithydd mewn cadwraeth, wedi derbyn y Marsh Christian Award for Education in Botanic Gardens.

Rhoddwyd y Fedal Ebola i Helena Robinson, 29, myfyriwr ôl-radd yn yr Ysgol Gwyddorau Meddygol, ar ôl iddi fod yn gwasanaethu am bum wythnos yn Sierra Leone yn Rhagfyr 2014.

**COFNODION**

1. Cadarnhawyd a llofnodwyd cofnodion y cyfarfod a gynhaliwyd 9 Hydref 2015.
2. Gan gyfeirio at:

[1] **Hyfforddiant Cychwynnol Athrawon (Tudalen 2)** Roedd y cynllun gweithredu manwl wedi cael sylwadau cadarnhaol gan HEFCW. Ceir ymweliad gan Estyn yn Ionawr. Mae bwrdd ar y cyd wedi'i sefydlu gyda chynrychiolwyr o Gynghorau'r ddwy brifysgol. Ellen Parry Williams sy'n cynrychioli Prifysgol Bangor ar y bwrdd.

[2] **Tablau Cynghrair (Tudalen 3)** Rhoddodd Yr Athro Turnbull wybodaeth ddiweddaraf i'r Cyngor ar y camau sydd wedi eu cymryd yn ymwneud â materion dal gafael ar fyfyrwyr, ac yn arbennig y trafodaethau a gynhaliwyd gyda Deoniaid a Phenaethiaid Ysgolion ynghylch darparu gwell cyswllt, yn arbennig yn y cyfnod yn arwain at y Nadolig.

[3] **Recriwtio Myfyrwyr (Tudalen 3**) Mae'r sefyllfa recriwtio'n parhau'n debyg i'r hyn y rhoddwyd gwybod amdani yng nghyfarfod blaenorol y Cyngor.

**MATERION YR IS-GANGHELLOR**

Tynnodd yr Is-ganghellor sylw'r Cyngor at nifer o faterion.

1. **Cyllideb Llywodraeth Cymru:** Mae argymhelliad i dorri 32% o'r gyllideb i HEFCW ac mae'r holl brifysgolion Cymreig yn cydweithio i gyflwyno achos dros gyllid digonol i AU. Roedd y Cyngor yn siomedig o glywed am hyn a chredai y byddai'n dwysáu ymhellach y bwlch cyllido rhwng Cymru a Lloegr. Penderfynodd y Cyngor gefnogi'r Brifysgol wrth iddi ddadlau'n gadarn yn erbyn y toriadau arfaethedig.
2. **Adolygiad Hazelkorn:** Mae adolygiad o drefn lywodraethu AU yng Nghymru'n cael ei gynnal a chyflwynir yr adroddiad yn y flwyddyn newydd.
3. **Pontio:** Mae nifer o ddigwyddiadau llwyddiannus wedi cael eu cynnal yn yr adeilad ac maent wedi cael ymateb cadarnhaol yn lleol.

**ADRODDIAD Y PWYLLGOR GWEITHREDU**

1. Cymeradwywyd yr adroddiad o gyfarfodydd y Pwyllgor Gweithredu a gynhaliwyd rhwng mis Hydref a mis Rhagfyr 2015 (ynghlwm fel Atodiad I i gopi swyddogol y cofnodion).
2. Cyfeiriwyd yn benodol at y canlynol:

[i] **Cofnod 1, Y Santes Fair:** Yn dilyn rhai mân anawsterau ychwanegol, mae'r safle erbyn hyn wedi symud i gyfnod sefydlog o weithredu llawn.

[ii] **Cofnod 2, Papur Gwyrdd y DU:** Rhoddwyd diweddariad ar Bapur Gwyrdd y DU a'r Fframwaith Rhagoriaeth Addysgu (TEF) yn Lloegr. Nodwyd bod sefydliadau AU Cymreig hefyd yn debygol o ymwneud â TEF er mwyn parhau'n gystadleuol.

**OXFORD INTERNATIONAL EDUCATION GROUP**

Rhoddodd y Dirprwy Is-ganghellor (Myfyrwyr) wybodaeth ddiweddaraf i'r Cyngor ar y bartneriaeth â'r Oxford International Education Group. Nodwyd y disgwylir i'r bartneriaeth greu ffrwd gyson a chynaliadwy o fyfyrwyr tramor drwy greu Coleg cysylltiedig, wedi'i leoli yn Oswalds, a fydd yn darparu llwybrau lefel sylfaen i raglenni ym Mhrifysgol Bangor. Ni fydd unrhyw golli goruchwyliaeth gan y bydd y Brifysgol yn gyfrifol am ddilysu academaidd a chydymffurfio â'r UKVI a chaiff myfyrwyr eu hintegreiddio i'r Brifysgol.

Cefnogodd y Cyngor y project, gan nodi'r manteision a'r risgiau'n gysylltiedig â'r project a'r camau lliniaru a sefydlwyd i leihau'r risg i'r eithaf.

**PARTNERIAETHAU STRATEGOL**

Ystyriwyd papur ar statws diweddaraf y gwahanol bartneriaethau strategol. Nododd y Cyngor ddyfnder a hyd a lled y cysylltiad sydd gan y Brifysgol â sefydliadau eraill, sy'n rhan o'n strategaeth yn lleol a rhyngwladol. Nodwyd bod partneriaethau tymor hwy gyda Phrifysgol Aberystwyth a Grŵp Llandrillo Menai wedi cael eu hadnewyddu'n ddiweddar a bod cynghreiriau strategol newydd gyda Bwrdd Iechyd Prifysgol Betsi Cadwaladr a Phrifysgol Glyndŵr wedi cael eu llofnodi'n ddiweddar a'u bod yng nghamau cynnar eu datblygiad.

**Y WYBODAETH DDIWEDDARAF AM GYNLLUNIO STRATEGOL**

Cafodd diweddariad o Ddangosyddion Perfformiad Allweddol y Cynllun Strategol am 2014/15 ei ystyried gan y Cyngor, ynghyd â chopi o'r Ddogfen Ymgysylltu a Chynllunio Strategol (SPED) a oedd wedi cael ei diweddaru i'w chyflwyno i HEFCW. Nododd y Cyngor berfformiad y Brifysgol yn erbyn ei gynllun strategol, gan gymryd sylw arbennig o feysydd lle roedd risgiau wedi cael eu nodi. Un o'r meysydd hynny oedd cyfraddau llwyddiant gyda Chynghorau Ymchwil a dywedodd y Dirprwy Is-ganghellor newydd dros Addysgu ac Effaith bod rhoi sylw i hyn yn fater o flaenoriaeth.

Cymeradwyodd y Cyngor y ddogfen i'w chyflwyno i HEFCW.

**CYFRIFON 2014/15**

1. Derbyniodd ac ystyriodd y Cyngor yr Adroddiad Cyfrifon Archwiliedig am 2014/15. Mae'r rhain wedi cael eu cymeradwyo gan y Pwyllgor Adnoddau ac wedi cael eu hystyried gan y Pwyllgor Archwilio a Risg. Wrth gyflwyno'r Cyfrifon, tynnodd y Cyfarwyddwr Cyllid sylw at y canlynol:

[1] Y cynnydd o 2.7% mewn incwm a chynnydd o 1.4% mewn gwariant, yn arwain at weddill gweithredu drwodd a thro o £1.24m.

[2] Y cynnydd sylweddol mewn incwm o ffioedd dysgu a'r gostyngiad cyfatebol mewn cyllid o HEFCW.

[3] Y gwelliant yn sefyllfa is-gwmnïau'r Brifysgol, ac yn arbennig y gweddill cyntaf a welwyd o'r Cwmni Datblygu Rheolaeth.

[4] Roedd gwariant cyfalaf yn ystod y flwyddyn yn £14.4m a chyllidwyd £8.1m o hynny o ffynonellau'r Brifysgol ei hun.

[5] Sefyllfa gynyddol gadarn y fantolen, gydag asedion net yn cynyddu o £121.1m i £127.2m.

[6] Mae prisiad o Pontio a Seacams ar ôl iddynt gael eu cwblhau i fod i gael ei gyflawni.

1. Wedi ystyriaeth lawn, **penderfynwyd:**

[1] Cymeradwyo'r Cyfrifon am 2014/15 a’u cyflwyno i’r Llys yn Ionawr 2016.

[2] Bod y Cadeirydd yn llofnodi’r Llythyr Cyflwyno Achos at yr Archwilwyr.

1. Rhoddodd y Cyfarwyddwr Cyllid wybodaeth ddiweddaraf ar y rhaglen gyfalaf a thynnodd sylw'n arbennig at:

[1] Bwriadwyd y benthyciad EIB i gyllido 50% o raglen fuddsoddi gyfalaf o £95m mewn addysgu ac ymchwil o 2012 ymlaen. Mae'r benthyciad yn cynnwys cyfamodau ar arian gweithredu a gynhyrchir ac yn targedu effeithlonrwydd ynni uchel.

[2] Mae £25m o'r £45m gwreiddiol wedi cael ei godi a chytunwyd ar £8m pellach. Mae'n rhaid i'r cyllid sy'n weddill gael ei godi erbyn Mawrth 2017.

[3] Mae'r rhaglen gyfalaf gyfredol yn £117m.

[4] Dros y cyfnod 2012/13 i 2018/9 mae cyfanswm costau gwasanaethu dyled (yn cynnwys ad-daliad cyfalaf) yn £25m a gwariant cyfalaf (net o grantiau) yn £65.6m. Dros yr un cyfnod mae dyled net yn cynyddu o £7.3m i £10.4m ac asedion sefydlog net yn cynyddu o £71.2m.

[5] Mae cynnwys y rhaglen gyfalaf yn cael ei adolygu i adlewyrchu'r ystyriaethau diweddaraf ynghylch datblygu Ardal y Gwyddorau, asedion treftadaeth yn cynnwys Prif Adeilad y Celfyddydau, a Safle'r Normal. I gyd-fynd â hyn ceir adolygiad o gyllido hir dymor a fforddiadwyedd, gyda golwg ar lunio gwaelodlin newydd i fod yn sail i ragolygon ariannol 2016.

1. Croesawodd y Cyngor y diweddariad hwn a nododd yr angen i gadw golwg fanwl ar effaith cyfamodau a chostau gwasanaethu dyledion. Cytunwyd i gynnwys diweddariad o'r rhaglen gyfalaf fel rhan o gyflwyniad blynyddol y cyfrifon.

**PWYLLGOR CYLLID AC ADNODDAU**

1. Cymeradwywyd yr adroddiad ar gyfarfod y Pwyllgor Cyllid ac Adnoddau a gynhaliwyd 16 Tachwedd 2015 (ynghlwm fel Atodiad II i gopi swyddogol y cofnodion hyn).
2. Gan gyfeirio'n arbennig at Gofnod 559 (**Adroddiad y Bwrdd Rhaglenni Cyfalaf**), nodwyd y gall fod oedi cyn rhoi caniatâd cynllunio llawn i MSParc oherwydd yr etholiadau lleol sydd i'w cynnal yn fuan. Mae'r proffil cyllid grant gyfalaf i'r Parc yn cael ei gyd-drafod ar hyn o bryd gyda Llywodraeth Cymru a WEFO.

**PWYLLGOR ARCHWILIO A RISG**

1. Cymeradwywyd adroddiad y Pwyllgor Archwilio a Risg a gynhaliwyd 23 Tachwedd 2015 (ynghlwm fel Atodiad III i gopi swyddogol y Cofnodion).
2. Cyfeiriwyd yn benodol at y canlynol:

[i] Cofnod 357 (**Adolygiad "gwersi a ddysgwyd" yn Pontio**), cytunodd y Pwyllgor bod hwn yn awr yn fater i'r Cyngor ac y bydd y rhaglen archwilio fewnol yn asesu'r sicrwydd a roddwyd drwy brotocolau newydd y Brifysgol ar reoli projectau yn unol â'r strategaeth archwilio fewnol y cytunwyd arni.

Cytunwyd i sefydlu grŵp llywio bychan (Dr Griff Jones (Cadeirydd), Dr Karen Jones, Yr Athro Richard Parry-Jones, Mrs Alison Lea-Wilson, Yr Athro David Shepherd a Dr Kevin Mundy) i ystyried sgôp ac amserlen yr adolygiad a dod â chynnig manwl i gyfarfod nesaf y Cyngor.

[ii] Cofnod 359 (**Adroddiad Archwiliad Allanol**), nododd y Cyngor Lythyr Rheolaeth yr Archwiliwr Allanol a'i gynnwys. Cytunodd yr aelodau bod yr adroddiad yn un cadarnhaol iawn, ond nodwyd nifer o argymhellion a oedd heb eu gweithredu hyd yma.

[iii] Cofnod 360 (**Adroddiad Archwiliad Mewnol**), nododd y Cyngor yr adroddiad Archwiliad Mewnol diweddar.

[iv] Cofnod 365 (**Adroddiad Blynyddol ar Gwynion**), derbyniodd y Pwyllgor adroddiad byr yn rhoi manylion am yr holl gwynion a dderbyniwyd gan y Brifysgol.

[v] Cofnod 366 (**Adroddiad Blynyddol y Pwyllgor Archwilio a Risg**), nododd y Cyngor Adroddiad Blynyddol y Pwyllgor Archwilio a Risg cyn iddo gael ei anfon at HEFCW.

**PWYLLGOR DWYIEITHRWYDD**

1. Cymeradwywyd yr adroddiad ar gyfarfod y Pwyllgor Dwyieithrwydd a gynhaliwyd 12 Tachwedd 2015 (ynghlwm fel Atodiad IV i gopi swyddogol y cofnodion).
2. Gan gyfeirio'n arbennig at Gofnod 343 (**Cynhadledd "Rhoi'r Iaith yn y Gwaith"),** diolchodd y Cyngor i Ganolfan Bedwyr am drefnu cynhadledd lwyddiannus.

**PWYLLGOR MOESEG**

1. Cymeradwywyd yr adroddiad ar gyfarfod y Pwyllgor Moeseg a gynhaliwyd 9 Tachwedd 2015 (ynghlwm fel Atodiad V i gopi swyddogol y cofnodion).
2. Cyfeiriwyd yn benodol at y canlynol:

[i] Cofnod 203 (**Adolygiad Polisi**), nodwyd y rhoddwyd cymeradwyaeth i ddiwygio'r Fframwaith Polisi Moesegol a'r Polisi Moeseg Ymchwil.

[ii] Cofnod 205 (**Bwrdd Lles Anifeiliaid ac Adolygiad Moesegol**), cadarnhaodd y Pwyllgor Adolygiad Blynyddol 2014/15 y Bwrdd Lles Anifeiliaid ac Adolygiad Moesegol; y Broses Lles Anifeiliaid ac Adolygiad Moesegol a'r Rheoliadau ar Weithio Dramor gydag Anifeiliaid.

**PWYLLGOR IECHYD A DIOGELWCH**

1. Cymeradwywyd yr adroddiad ar gyfarfod y Pwyllgor Iechyd a Diogelwch a gynhaliwyd 11 Tachwedd 2015 (ynghlwm fel Atodiad VI i gopi swyddogol y cofnodion hyn).
2. Cyfeiriwyd yn benodol at y canlynol:

[i] Cofnod 471(b) (**Adroddiad y Cadeirydd**), nodwyd bod y Brifysgol wedi mabwysiadu'r Cyfarwyddyd Arweinyddiaeth a Rheolaeth gan UCEA a bod nifer o Ddangosyddion Perfformiad Allweddol drafft wedi cael eu cynhyrchu.

[ii] Cofnod 471(c) (**Datganiad Polisi Iechyd a Diogelwch**), **penderfynodd** y Cyngor gymeradwyo'r Datganiad Polisi diwygiedig.

[iii] Cofnod 473 (**Damweiniau a Digwyddiadau Mawr**), mynegwyd pryder ynghylch y cynnydd mewn damweiniau yn 2015. Nodwyd mai'r gwelliant mewn dulliau hysbysu sydd i gyfrif efallai am y cynnydd yn y ffigurau; nid oes unrhyw dueddiadau amlwg yn destun pryder.

**MATERION ADNODDAU DYNOL**

1. Derbyniodd y Cyngor adroddiad ar faterion Adnoddau Dynol.
2. **Penderfynwyd** rhoi'r teitl 'Athro Emeritws' i'r Athro Robert Rafal.

C. Derbyniwyd rhestr o benodiadau diweddar.

**Y SENEDD**

Derbyniwyd, er gwybodaeth, gofnodion cyfarfod y Senedd a gynhaliwyd 19 Hydref 2015.

**GWYBODAETH DDIWEDDARAF AM 'PREVENT'**

Cafodd y Cyngor ddiweddariad byr gan Ysgrifennydd y Brifysgol ar gynnydd gyda gweithredu gofynion Deddf Gwrth-derfysgaeth a Diogelwch 2015 a'r ddyletswydd 'Prevent'. Mae 160 o staff wedi cofrestru i gael hyfforddiant; mae'r Cod Ymarfer ar Ryddid i Lefaru, y Rheoliadau ar Ddefnyddio TG yn Briodol, a'r Polisi Diogelwch Gwybodaeth wedi cael eu hadolygu a'u diweddaru; mae Grŵp Goruchwylio Rhyddid i Lefaru wedi cael ei sefydlu a bydd y grŵp hwn hefyd yn goruchwylio rheoli'r ystafelloedd ffydd.

**DANGOSYDDION PERFFORMIAD ALLWEDDOL**

Derbyniodd y Cyngor ddata'n ymwneud â grantiau a chontractau ymchwil a ddyfarnwyd, niferoedd myfyrwyr, ceisiadau, a dangosyddion perfformiad ariannol chwarterol.

**GWYBODAETH DDIWEDDARAF O UNDEB Y MYFYRWYR**

Derbyniodd y Cyngor, er gwybodaeth, adroddiad wedi'i ddiweddaru o Undeb y Myfyrwyr.

**SELIO**

Cadarnhaodd y Cyngor selio’r dogfennau a restrwyd yn Agendum 15.

**FFARWELIO**

Diolchodd y Cadeirydd i Mr Geraint Jones, y bydd ei gyfnod ar y Cyngor yn dod i ben yn fuan, ac i Syr Peter Davis, sydd wedi cyhoeddi ei fwriad i ymddeol o'r Cyngor, ond a fydd yn parhau i fod yn aelod cyfetholedig o'r Pwyllgor Enwebiadau a Llywodraethu tan yr haf.